《赋得淡泉歌赠张君》
明代·胡直

里内张君生绰约，雅抱似欲翔寥廓。家学早传张仲景，前身应是孙思邈。

曾饮长桑上池水，视脉还如睹三膜。投剂几回死转生，救人何啻饥连渴。

不将蓬蔂异高门，当关百唤百不诺。吾衰归卧衡庐交，反关谢客门罗雀。

三径荒芜竹树新，惟君来往穿林薄。借问张君何所嗜，生爱清泉恬自乐。

神方不藉九转丹，淡尽凡情即仙药。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。